

REPUBLIKA HRVATSKA

VARAŽDINSKA ŽUPANIJA

OPĆINA PETRIJANEC

OPĆINSKO VIJEĆE

KLASA: 230-02/19-01/14

URBROJ: 2186-06-01/19-8

Petrijanec, 16. svibnja 2019.

## Temeljem odredbe članka 6. Zakona o savjetima mladih (»Narodne novine«, broj 41/14), članka 35. Zakona o lokalnoj i područnoj (regionalnoj) samoupravi (»Narodne novine«, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15 i 123/17), odredbe članka 28. Statuta Općine Petrijanec (»Službeni vjesnik Varaždinske županije«, broj 16/13 i 52/17), Općinsko vijeće Općine Petrijanec na 17. sjednici održanoj dana 16. svibnja 2019. godine, donosi

**O D L U K U**

 **o osnivanju Savjeta mladih Općine Petrijanec**

1. **OPĆE ODREDBE**

**Članak 1.**

Ovom Odlukom uređuje se osnivanje Savjeta mladih Općine Petrijanec (u nastavku: Savjet mladih), broj članova, način izbora članova i zamjenika članova, djelokrug rada, odnos prema Općinskom vijeću i općinskom načelniku u postupku donošenja odluka i drugih akata od neposrednog interesa za mlade i u vezi s mladima, način financiranja rada i programa, osiguravanje prostornih i drugih uvjeta za rad Savjeta mladih te ostala pitanja od značenja za rad Savjeta mladih.

**Članak 2.**

Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski spol.

**Članak 3.**

Savjet mladih je savjetodavno tijelo Općine Petrijanec koje se osniva u cilju aktivnog uključivanja mladih u javni život te informiranja i savjetovanja mladih u Općini Petrijanec, uvažavajući načela nediskriminacije, partnerstva, suradnje i aktivnog sudjelovanja mladih.

1. **SASTAV I NAČIN IZBORA ČLANOVA I ZAMJENIKA ČLANOVA SAVJETA MLADIH**

**Članak 4.**

1. Savjet mladih ima 7 članova.
2. Svaki član Savjeta mladih ima svog zamjenika.
3. Radi ravnomjerne zastupljenosti svih naselja, bira se jedan član i jedan zamjenik člana iz naselja Majerje, Nova Ves Petrijanečka, Strmec Podravski, Družbinec i Zelendvor, te dva člana i dva zamjenika člana iz naselja Petrijanec.
4. Za članove i zamjenike članova Savjeta mladih mogu se birati osobe koje u trenutku podnošenja kandidatura imaju od navršenih petnaest (15) do navršenih trideset (30) godina života, s prebivalištem ili boravištem na području Općine Petrijanec.
5. Osoba može istodobno biti članom samo jednog Savjeta mladih jedinice lokalne samouprave te jednog Savjeta mladih jedinice regionalne samouprave.

**Članak 5.**

1. Postupak biranja članova Savjeta mladih i njihovih zamjenika provodi se objavom Javnog poziva za isticanje kandidatura za članove i njihove zamjenike (dalje u tekstu: Javni poziv), o čemu odluku donosi Općinsko vijeće Općine Petrijanec, a daljnji postupak sastavljanja Izvješća o provjeri formalnih uvjeta te utvrđivanje popisa važećih kandidatura provodi Odbor za izbor i imenovanja Općinskog vijeća Općine Petrijanec (dalje u tekstu: Odbor).
2. Javni poziv objavljuje se na mrežnim stranicama Općine Petrijanec te u sredstvima javnog priopćavanja, najmanje u jednim novinama na lokalnoj razini, najmanje tri mjeseca prije isteka mandata članova Savjeta mladih.
3. Rok za isticanje kandidatura je 15 dana od dana objave Javnog poziva.
4. Pisane i obrazložene kandidature za članove Savjeta mladih i njihove zamjenike, temeljem Javnog poziva, podnose udruge koje su, sukladno statutima ciljno i prema djelatnostima opredijeljene za rad s mladima i za mlade, učenička vijeća, studentski zborovi, podmladci političkih stranaka, sindikalne ili strukovne organizacije u Republici Hrvatskoj i neformalne skupine mladih od najmanje 20 mladih.
5. Ovlašteni predlagatelji kandidatura dužni su prilikom isticanja kandidatura za članove Savjeta mladih predložiti i zamjenika za svakog kandidata.
6. Prijedlog kandidature za članove Savjeta mladih i njihove zamjenike mora sadržavati
* ime i prezime predloženog kandidata ili zamjenika, i OIB;
* datum i godinu rođenja;
* prebivalište odnosno boravište kandidata i zamjenika;
* očitovanje predloženog kandidata i zamjenika o prihvaćanju kandidature;
* detaljno obrazloženje prijedloga i
* detaljan životopis predloženih kandidata za članove i zamjenike.

Neformalne skupine dužne su priložiti popis svih članova skupine (ime i prezime, datum i godina rođenja, adresa te OIB).

1. Razmatrat će se samo potpuni i pravovremeni prijedlozi, ovjereni pečatom i potpisom ovlaštene osobe predlagatelja, odnosno samo potpisom, ako se radi o predlagatelju koji ne posjeduje pečat.

**Članak 6.**

1. Nakon zaprimanja pisanih i obrazloženih kandidatura za članove i zamjenike članova Savjeta mladih, Odbor obavlja provjeru formalnih uvjeta prijavljenih kandidata te u roku od 15 dana od isteka roka za podnošenje prijava, sastavlja Izvješće o provjeri formalnih uvjeta te utvrđuje popis važećih kandidatura.

Popis važećih kandidatura utvrđuje se na način da se ime i prezime kandidata na listi navodi prema redoslijedu zaprimljenih pravovaljanih prijedloga, a popis sadrži:

* naznaku predlagatelja
* ime i prezime kandidata i zamjenika
* datum i godina rođenja kandidata i zamjenika.
1. Izvješće o provjeri formalnih uvjeta i popis važećih kandidatura dostavljaju se Općinskom vijeću i objavljuje na mrežnim stranicama Općine Petrijanec te putem sredstava javnog priopćavanja.
2. Općinsko vijeće na prvoj sjednici nakon objave popisa važećih kandidatura raspravlja Izvješće o provjeri formalnih uvjeta.
3. Općinsko vijeće s popisa važećih kandidatura za članove i zamjenike članova Savjeta mladih tajnim glasovanjem bira članove i zamjenike članova Savjeta, s time da se na sjednicu Općinskog vijeća pozivaju kandidati pravovaljanih i pravovremenih kandidatura radi kratkog predstavljanja vijećnicima Općinskog vijeća.

Ukoliko neki od pozvanih kandidata ne prisustvuje sjednici Općinskog vijeća na koju je pozvan radi kratkog predstavljanja, to ne utječe na valjanost njihove kandidature.

(5) Glasovanje se obavlja zaokruživanjem broja na listiću ovjerenom pečatom Općinskog vijeća Općine Petrijanec, ispred onoliko kandidata na listiću koliko po ovoj Odluci Savjet mladih ima članova. Izabrani su kandidati s najvećim brojem dobivenih glasova.

1. U slučaju da nije moguće izabrati Savjet zbog dva ili više kandidata s jednakim brojem glasova, glasovanje se ponavlja za izbor kandidata do punog broja članova između onih kandidata koji u prvom krugu nisu izabrani zbog jednakog broj glasova. Glasovanje se ponavlja dok se ne izaberu svi članovi i zamjenici članova Savjeta mladih, do punog broja.
2. Rezultati izbora za članove i zamjenike članova Savjeta mladih objavljuju se na mrežnim stranicama Općine Petrijanec te u sredstvima javnog priopćavanja.
3. **KONSTITUIRANJE SAVJETA MLADIH**

**Članak 7.**

1. Savjet mladih se mora konstituirati u roku od 30 dana od dana objave rezultata izbora.
2. Prvu sjednicu Savjeta mladih saziva predsjednik Općinskog vijeća, koji joj i predsjedava do izbora predsjednika Savjeta mladih.
3. Predsjednika i zamjenika predsjednika Savjeta mladih biraju i razrješuju članovi Savjeta mladih većinom glasova svih članova, sukladno odredbama Zakona o Savjetima mladih i Poslovnika o radu Savjeta mladih.
4. Savjet mladih je konstituiran izborom predsjednika Savjeta mladih.
5. Obavijest o konstituiranju Savjeta mladih objavit će se na mrežnim stranicama Općine Petrijanec te putem sredstava javnog priopćavanja.
6. Ako Savjet mladih u roku od 30 dana od dana proglašenja službenih rezultata izbora za članove Savjeta mladih ne izabere predsjednika Savjeta mladih, Općinsko vijeće će objaviti novi Javni poziv za izbor članova i zamjenika članova Savjeta mladih.
7. **MANDAT ČLANOVA SAVJETA MLADIH**

**Članak 8.**

1. Članovi Savjeta i njihovi zamjenici biraju se na razdoblje od tri (3) godine.
2. Ako je član Savjeta mladih spriječen sudjelovati na sjednici Savjeta mladih, zamjenjuje ga njegov zamjenik koji ima sva prava i obveze člana Savjeta mladih.
3. Mandat zamjenika člana Savjeta vezan je uz mandat člana Savjeta.
4. Mandat zamjenika člana prestaje prestankom mandata člana Savjeta, sukladno Zakonu o savjetima mladih.
5. Općinsko vijeće razriješit će člana ili zamjenika Savjeta mladih i prije isteka mandata:
6. ako neopravdano izostane s najmanje 50% sjednica Savjeta mladih u godini dana,
7. ako je pravomoćnom sudskom presudom osuđen na bezuvjetnu kaznu zatvora u trajanju dužem od šest (6) mjeseci,
8. na osobni zahtjev.
9. Član Savjeta mladih koji za vrijeme trajanja mandata navrši trideset (30) godina nastavlja s radom u Savjetu do isteka mandata na koji je izabran.
10. U slučaju razrješenja člana, razriješen je i njegov zamjenik.
11. U slučaju razrješenja člana, Savjet mladih nastavlja s radom s preostalim brojem članova.
12. Ako se broj članova Savjeta mladih spusti ispod dvije trećine početnog broja, Općinsko vijeće će provesti postupak dodatnog izbora za onoliko članova savjeta mladih koliko ih je prestalo biti članom savjeta mladih prije isteka mandata te se na postupak dodatnog izbora odgovarajuće primjenjuju odredbe Zakona o savjetima mladih koje se odnose na izbor članova savjeta mladih.
13. Mandat članova izabranih postupkom dodatnog izbora traje do kraja mandata ostalih članova savjeta u tom sazivu izabranih u redovnom postupku.

**Članak 9.**

 Općinsko vijeće Općine Petrijanec će raspustiti članove i zamjenike Savjeta mladih ukoliko Savjet mladih ne održi sjednicu dulje od šest mjeseci te će u roku od 15 dana od donošenja odluke o raspuštanju Savjeta mladih pokrenuti postupak izbora novih članova i njihovih zamjenika Savjeta mladih.

1. **DJELOKRUG I NAČIN RADA SAVJETA MLADIH TE PROGRAM RADA**

 **I FINANCIRANJE SAVJETA**

**Članak 10.**

Savjet mladih u okviru svoga djelokruga:

1. raspravlja o pitanjima značajnim za rad Savjeta mladih te o pitanjima iz djelokruga Općinskog vijeća koji su od interesa za mlade,
2. putem svojih predstavnika prisustvuje sjednicama Općinskog vijeća,
3. u suradnji s predsjednikom Općinskog vijeća inicira na sjednici Općinskog vijeća donošenje odluka od značaja za mlade, donošenje programa i drugih akata od značenja za unaprjeđivanje položaja mladih na području Općine Petrijanec, raspravu o pojedinim pitanjima važnim za unaprjeđivanje položaja mladih na području Općine, kao i načinu rješavanja navedenih pitanja te sudjeluje u radu Općinskog vijeća prilikom donošenja istih,
4. sudjeluje u izradi, provedbi i praćenju provedbe lokalnog programa za mlade, daje pisana očitovanja i prijedloge nadležnim tijelima o potrebama i problemima mladih,
5. potiče informiranje mladih o svim pitanjima značajnim za unaprjeđivanje položaja mladih, potiče međusobnu suradnju savjeta mladih u Republici Hrvatskoj te suradnju i razmjenu iskustava s organizacijama civilnoga društva i odgovarajućim tijelima iz RH i drugih zemalja,
6. predlaže i daje na odobravanje Općinskom vijeću program rada najkasnije u Zakonom određenom roku, a koji je popraćen financijskim planom i aktivnostima određenim Zakonom,
7. po potrebi poziva predstavnike Općine Petrijanec na sjednice Savjeta mladih,
8. potiče razvoj financijskog okvira provedbe politike za mlade i podrške razvoju organizacija mladih i za mlade te sudjeluje u programiranju prioriteta natječaja i određivanja kriterija financiranja organizacija mladih i za mlade,
9. obavlja i druge savjetodavne poslove od interesa za mlade, sukladno Zakonu.

**Članak 11.**

1. Savjet mladih održava redovite sjednice najmanje jednom svaka tri (3) mjeseca, a po potrebi i češće.
2. Savjet mladih donosi Poslovnik o radu većinom glasova svih članova Savjeta mladih.
3. Savjet mladih donosi odluke većinom glasova ako je na sjednici nazočna većina članova Savjeta mladih.
4. Ako je član Savjeta mladih spriječen sudjelovati na sjednici Savjeta mladih, zamjenjuje ga njegov zamjenik te pritom ima sva prava i obveze člana Savjeta mladih.
5. Savjet mladih donosi program rada Savjeta mladih za svaku kalendarsku godinu, većinom glasova svih članova Savjeta mladih te ga podnosi na odobravanje Općinskom vijeću Općine Petrijanec najkasnije do 30. rujna tekuće godine, za sljedeću kalendarsku godinu.

**Članak 12.**

1. Općina Petrijanec, sukladno mogućnostima, osigurava financijska sredstva za rad i program rada Savjeta mladih koje odobrava Općinsko vijeće, kao i prostor za rad Savjeta mladih.
2. Članovi i zamjenici Savjeta mladih nemaju pravo na naknadu za svoj rad ni na naknadu troškova prijevoza za dolazak na održane sjednice Savjeta mladih, kao i drugih putnih troškova neposredno vezanih za rad Savjeta mladih.
3. **ODNOS SAVJETA MLADIH I OPĆINSKOG VIJEĆA TE OPĆINSKOG NAČELNIKA**

**Članak 13.**

1. Općinsko vijeće dostavlja Savjetu mladih sve pozive i materijale za svoje sjednice, zapisnike s održanih sjednica u istom roku, kao i članovima Općinskog vijeća te na drugi prikladan način informira Savjet mladih o svim svojim aktivnostima.
2. Predsjednik Općinskog vijeća i/ili općinski načelnik po potrebi, a najmanje svaka tri (3) mjeseca, održavaju zajednički sastanak sa Savjetom mladih, na koji se po potrebi pozivaju i drugi članovi Općinskog vijeća i drugih tijela Općine Petrijanec, kada raspravljaju o svim pitanjima od interesa za mlade te o suradnji Općinskog vijeća i drugih tijela Općine Petrijanec sa Savjetom mladih. Inicijativu za zajednički sastanak može pokrenuti i Savjet mladih.
3. Na zajednički sastanak predsjednika Općinskog vijeća i Savjeta mladih mogu biti pozvani i stručnjaci iz pojedinih područja vezanih uz mlade i rad s mladima.
4. Općinsko vijeće će na prijedlog Savjeta mladih raspraviti pitanje od interesa za mlade, i to najkasnije na prvoj sljedećoj sjednici od dana dostave zahtjeva Savjeta mladih, pod uvjetom da je prijedlog podnesen najkasnije sedam (7) dana prije dana održavanja sjednice Općinskog vijeća, u skladu s Poslovnikom o radu Općinskog vijeća.
5. Predsjednik, zamjenik predsjednika ili drugi član Savjeta mladih kojeg imenuje Savjet dužan je odazvati se pozivima na sjednice Općinskog vijeća, prisustvovati sjednicama s pravom sudjelovanja u raspravi, ali bez prava glasa te dostaviti svaki podatak ili izvještaj koji o pitanju iz njegova djelokruga zatraži Općinsko vijeće.
6. Općinski načelnik Općine Petrijanec svakih šest mjeseci pisanim putem obavještava Savjet mladih o svojim aktivnostima koje su od važnosti ili interesa za mlade.
7. **INFORMIRANJE SAVJETA MLADIH O SVOM RADU**

**Članak 14.**

Savjet mladih podnosi godišnje izvješće o svom radu Općinskom vijeću najkasnije do 31. ožujka tekuće godine za prethodnu godinu te ga dostavlja na znanje općinskom načelniku koji ga objavljuje na mrežnim stranicama Općine Petrijanec.

1. **OSTALA PITANJA**

**Članak 15.**

 Savjet mladih može surađivati međusobno sa Savjetima općina, gradova i županija i razvijati suradnju s organiziranim oblicima djelovanja mladih i neformalnim skupinama mladih u jedinicama lokalne ili područne samouprave drugih zemalja te međunarodnim organizacijama.

**Članak 16.**

Ostala pitanja o načinu rada Savjeta mladih uređuju se Poslovnikom o radu Savjeta mladih, u skladu sa Zakonom.

**Članak 17.**

Stručne i administrativne poslove za potrebe Savjeta mladih obavlja Jedinstveni upravni odjel Općine Petrijanec.

**Članak 18.**

Na ostala pitanja koja nisu obuhvaćena ovom Odlukom primjenjuje se Zakon o savjetima mladih. Ukoliko određeno pitanje nije regulirano Zakonom, tada se, na odgovarajući način, primjenjuje Zakon o lokalnoj i područnoj (regionalnoj) samoupravi i Statut Općine Petrijanec te ostali opći akti Općine Petrijanec.

1. **PRIJELAZNE I ZAVRŠNE ODREDBE**

**Članak 19.**

 Stupanjem na snagu ove Odluke prestaje važiti Odluka o osnivanju Savjeta mladih Općine Petrijanec (»Službeni vjesnik Varaždinske županije« broj 69/14).

**Članak 20.**

Ova Odluka stupa na snagu osmoga dana od dana objave u »Službenom vjesniku Varaždinske županije«.

 Predsjednik Općinskog vijeća

 mr. sc. Martin Evačić, v. r.